ВЪПРОСИ И ОТГОВОРИ ПО ПРОЦЕДУРА 
№ BG161PO003-2.1.12 „ПОКРИВАНЕ НА МЕЖДУНАРОДНО ПРИЗНАТИ СТАНДАРТИ И ВЪВЕЖДАНЕ НА СИСТЕМИ ЗА УПРАВЛЕНИЕ В ПРЕДПРИЯТИЯТА"
ОТГОВОРИ НА ВЪПРОСИ № 65-67, ПОЛУЧЕНИ НА 02.08.2011 г. 
И ПУБЛИКУВАНИ НА 12.08.2011 г.
ВЪПРОС № 65)

Здравейте, 
Имам следния въпрос по повод на отворената в момента процедура за подбор на проекти BG161PO003-2.1.12 "Покриване на международно признати стандарти и въвеждане на системи за управление в предприятията":  в голяма част от офертите за ERP системи цената на базисните лицензи е отделна от тази за внедряване им, като разликата между тях не е голяма. От тук настъпва объркване за кандидатите как да представят закупуването и внедряването на софтуерна система за управление на ресурсите - ERP система в проектното предложение, т.е. следва ли от това разделение в офертите да се разделят и самите дейности в проекта на дейност за консултантски услуги и дейност за закупуване на ДНА? Въпросът ми е породен от вероятните трудности, които ще настъпят, поради факта, че при по-нататъшното изпълнение на проектите ще се наложи провеждането на две отделни тръжни процедури при положение, че се двете неща се предлагат в офертите от един и същ доставчик. 


Благодаря предварително за бързия отговор! 

Любена Георгиева 

02.08.2011 г.
ОТГОВОР № 65)
При разработване на проектното предложение по настоящата процедура, придобиването на лицензи за отделните работни места следва да се посочи/опише като част от дейността по закупуване на дълготрайни нематериални активи (ДНА) - софтуерни системи за управление на ресурсите на предприятията (ERP системи).

Допълнително следва да имате предвид, че разходите за закупуване на ДНА - софтуерни системи за управление на ресурсите на предприятията (ERP системи), заедно с разходите за лицензи за отделните работни места, следва да бъдат посочени като обща стойност/обща сума в едно перо от Раздел 2 „Разходи за закупуване на дълготрайни нематериални активи (специализиран софтуер)” от Бюджета на проекта.
ВЪПРОС № 66)

Здравейте – 

Предвид изискването в 2.2.2 в Насоките, всички проекти да се изпълняват в България: 

Въпрос 1: Допустимо ли е услуги за удостоверяване на съответствието на продукти с европейски/международни стандарти и съответните задължителни тестове на тези продукти да се проведат в акредитирана лаборатория в чужбина в случаите когато в България няма такава лаборатория и провеждането на тест в България е невъзможно ? 
Въпрос 2: Последващата сертификация може да се извърши и в България на база на получените от теста в чужбина протоколи и в този смисъл въпросните протоколи достатъчни ли са като документ удостоверяващ провеждането на тестовете? 
Благодаря - 
Богомил Танев
02.08.2011 г.
ОТГОВОР № 66)

Насоките за кандидатстване по настоящата процедура не поставят ограничение относно възможността дейностите за удостоверяване на съответствието на продукти с европейски/международни стандарти да бъдат извършени извън България.
Следва да имате предвид, че при изпълнението на дейностите по проекта, включително на дейносттите по удостоверяване на съответствието на продукти с европейски/международни стандарти, бенефициентите следва да прилагат задължително процедурите за определяне на изпълнител съгласно условията и реда, предвидени в ПМС № 55/12.03.2007 г., независимо от размера и интензитета на договорената безвъзмездна финансова помощ, като във всички случаи, когато предвидената стойност на разходите за услуги/доставки, включително съфинансирането от страна на бенефициента без ДДС е до 15 000 лева (петнадесет хиляди лева) включително, бенефициентите са длъжни да съберат не по-малко от 3 оферти, които съдържат техническо и финансово предложение, с оглед спазване на принципите за добро финансово управление. В този смисъл, избраният изпълнител от страна на бенефициента ще извърши дейностите, включени в услугата по удостоверяване на съответствието на продукти с европейски/международни стандарти.
Допълнително, във връзка с удостоверяване на съответствието на продукти с европейски/международни стандарти, допустими са услуги, извършени от орган по сертификация на продукти, притежаващ валидна акредитация от национален орган по акредитация или от нотифициран  орган пред Европейската комисия при спазване на изискванията на Регламент 765/2008), или от оправомощени от държавата органи за оценяване на съответствието и респективно EN 45011 (или последващи версии). Постигането на продуктово съответствие със съществените изисквания към тях, определени в Наредбите, приети по чл. 7 на Закона за техническите изисквания към продуктите /транспониращи в националното законодателство хармонизираните изисквания на Директивите от Новия подход/ може да бъде удостоверено с: нанесена върху продукти маркировка за съответствие „СЕ”, с допълнителна маркировка и с Декларация за съответствие, когато такива се изискват от наредбите, и с техническо досие. Нанасянето на маркировката следва да бъде извършено в съответствие с чл. 30 от Регламент (ЕО) № 765/2008 на Европейския парламент и на Съвета, Закона за техническите изисквания към продуктите и Наредбата за маркировката за съответствие. При осъществяване на проекти/дейности за присъждане на знак за екомаркировка, допустими са услуги, извършени от съответните компетентни органи, съгласно чл. 138 от Закона за опазване на околната среда (в съответствие с Регламент (ЕО) № 66/2010 относно екомаркировката на ЕС).
Задължителен краен резултат от изпълнението на проектите, свързани с постигането на продуктово съответствие, е придобиването на сертификат за удостоверяване на съответствието или поставена маркировка за съответствие (СЕ и други маркировки съгласно Закона за техническите изисквания към продуктите и подзаконовите нормативни актове към него/присъден знак за екомаркировка). Ако в срока на изпълнение на проекта не бъде получен съответния изискуем документ/поставена маркировка за съответствие „СЕ”/присъден знак за екомаркировка, извършените разходи за въвеждането, инвестициите и удостоверяване на съответствието, няма да бъдат признати, като бенефициентът следва да върне предоставените му от Договарящия орган по настоящата процедура средства със съответната законна лихва.
ВЪПРОС № 67)

Уважаеми дами и господа,

Във връзка с обявената   процедура за набиране на проектни предложения „Покриване на международно признати стандарти и въвеждане на системи за управление в предприятията”. 

Имам следните въпроси:

1.       Поради спецификата на предприятието ни, същото не е регистрирано по ДДС т.е. този разход не ни е възстановим. Съгласно Указания на министъра на финансите № 91-00-502/27.08.2007 г. относно третиране на разходите за данък върху добавената стойност (Приложение М към Насоките за кандидатстване) следва разходът за невъзстановимо ДДС да е допустим разход по настоящата процедура. Моля да разясните така ли е?

2.       Ако разходът за невъзстановим ДДС е допустим разход по настоящата процедура следва ли, че сумите в бюджета на проекта трябва да се посочат с ДДС, а в работен лист 3 от бюджета “Допълнителни разходи, свързани с изпълнението на проекта” да не се посочва сума. Съответно и при изчисляването на интензитета на помоща ли трябва да се имат предвид сумите с ДДС?

Благодаря предварително за отговора!

Пожелания за лек и успешен ден.

Мария Николова
02.08.2011 г.

ОТГОВОР № 67)

1. В случаите когато данъкът добавена стойност (ДДС) е „възстановим”, той представлява недопустим разход по ОП „Конкурентоспособност” и настоящата процедура за подбор на проекти. В обратната хипотеза, когато ДДС е „невъзстановим”, той представлява допустим разход по ОП „Конкурентоспособност” и настоящата процедура за подбор на проекти. Бенефициентите са длъжни да следват Указанията на министъра на финансите (Приложение М към настоящите Насоки за кандидатстване) при оформянето на исканията за плащане, документалната отчетност, както и всички други свои задължения по Указанията във връзка с получаване на средства по настоящата процедура.
2. В случаите когато ДДС е „невъзстановим” и следователно допустим разход по ОП „Конкурентоспособност” и настоящата процедура за подбор на проекти, стойностите на разходите за услуги/доставки в бюджета на проекта следва да се представят с включена в тях стойност на ДДС, като Работен лист 3 „Допълнителни разходи, свързани с изпълнението на проекта” от бюджета, не следва да бъде попълван. 
